આ વખતે પુતીનના ટેકેદારોએ રાષ્ટ્રવાદનો મુદ્દો ચગાવ્યો હતો. સિરિયામાં કરવામાં આવેલી કામગીરીનો પ્રચાર કરાયો છે, કે કઈ રીતે અમેરિકા સામે રશિયા ટક્કર લઈ રહ્યું છે. બીજો આવો મુદ્દો હતો ક્રિમિયાનો જેનો જોરશોરથી પ્રચાર થયો હતો. હકીકતમાં ક્રિમીયા પર કબજો જમાવીને તેને રશિયા સાથે ભેળવી દેવાયું તેને ચાર વર્ષ થયા છે. બરાબર તે જ દિવસે મતદાન રાખીને રાષ્ટ્રભક્તિનો માહોલ પેદા થાય તેવી કોશિશ કરવામાં આવી છે. જગતભરના વિરોધ છતાં રશિયાએ યુક્રેનમાં રશિયન લોકોની બહુમતી છે તે ક્રિમીયામાં પોતાના દળો મોકલ્યા હતા અને તેને યુક્રેનથી અલગ કરી દેવાયું છે.